Psihijatrijska bolnica Kantona Sarajevo

Psihijatrijska bolnica Kantona Sarajevo, također poznata i kao Bolnica Jagomir, namijenjena je za stacionarno liječenje i psihorehabilitaciju pacijenata oboljelih od akutnih psihoza, pogorašanja hroničnih psihoza, depresivnih poremećaja, težih oblika psihoneurotskih oboljenja, te drugih urgentnih psihijatrijskih poremećaja.

Ovo je prva akreditirana bolnica u Bosni i Hercegovini.

 Historija 
Ustanova je osnovana daleke 1948.g. Prije rata u BiH, ova bolnica imala je 300 postelja i 50 mjesta za dnevni tretman duševnih bolesnika, lociranih u 7 odvojenih građevinskih objekata. U toku rata Bolnica je bila smještena u prostorijama Obdaništa "Veseli cvjetovi" u naselju Bjelave, bez ikakvih uslova za smještaj, boravak i liječenje odraslih osoba uopšte. Rad u improvizovanim uslovima na ovoj lokaciji potrajao je i nekoliko poslijeratnih godina, do 1998. kada je bilo moguće vratiti se u obnovljeni objekat bolnice, na matičnoj lokaciji - Jagomir. Za stacionarno liječenje obnovljen je samo jedan objekat, (ostali su devastirani i neupotrebljivi) sa 70 kreveta, što je u skladu sa pravcem usmjeravanja psihijatrijske službe Svjetske zdravstvene organizacije (WHO) ka "Psihijatriji u zajednici".

 Organizacija 
U ovoj bolnici rad sa bolesnicima je organizovan na tri odjeljenja:

 Odjeljenje intenzivne i poluintenzivne njege 
Na odjeljenje za Intenzivnu psihijatrijsku njegu hospitaliziraju se akutno psihotični, agresivni, psihomotorno uznemireni i suicidalni pacijenti, jer su najčešeće u takvom psihičkom stanju da je neophodan kontinuiran nadzor od 24 sata. Ovo je odjeljenje prilagođeno u najvećoj mogućoj mjeri, kako tehnički, odnosno građevinski, tako i organizaciono i smješteno je u prizemlju objekta.

 Muško rehabiltaciono odjeljenje 
Na muškom rehabilitacionom odjeljenju liječe se pacijenti koji se nakon povlačenja akutne simptomatologije premjeste sa odjeljenja intenzivne njege, te pacijenti koji se direktno primaju na ova odjeljenja u stanju blažeg psihičkog poremećaja.

 Žensko rehabilitaciono odjeljenje 
Na ženskom rehabilitacionom odjeljenju liječe se pacijenti koji se nakon povlačenja akutne simptomatologije premjeste sa odjeljenja intenzivne njege, te pacijenti koji se direktno primaju na ova odjeljenja u stanju blažeg psihičkog poremećaja.

Lokacija
Bolnica je locirana na periferiji centralne gradske opštine, ipak izvan urbanog dijela, u prirodi i zelenilu, raspolaže sa 23 hektara zemljišta, gotovo u cjelosti nenarušene prirode. Stoga su uslovi boravka u bolnici daleko bliži uslovima u banjsko-rekreativnim nego zdravstvenim ustanovama, odjeljenja su kvalitetno namještena.
Posjeduje sportski teren za rekreaciju, bazen, veliko poljoprivredno dobro kao prilog radnoj terapiji (njiva, plastenici, voćnjak, jagodnjak, izvore zdrave, pitke vode) ujedno i kao izvor zdrave hrane za korisnike usluga.

Sa centrom grada uredno je povezana autobuskom linijom gradskog prevoza.

Osoblje
U ustanovi radi 91 zaposlenik.
Od toga je 12 ljekara specijalista, pet ljekara specijalizanta, 1 psiholog i 1 socijalni radnik, pet viših medicinskih tehničara - sestara i 37 medicinskih sestara-tehničara te potrebno administrativno i tehničko osoblje.

Od ukupnog broja zaposlenih 57 su žene a 34 zaposlenika su muškog pola.
Odnos medicinskih i nemedicinskih radnika je 63 % prema 37%.

 Reference 

 Vanjski linkovi 

Kategorija:Bolnice u Sarajevu
Kategorija:Psihijatrijske bolnice u Bosni i Hercegovini